NACRT ODDLUKE
Na temelju odredbe članka 104. stavak. Zakona o komunalnom gospodarstvu (»Narodne novine« broj 68/18, 110/18, 32/20) i članka 24. Statuta Općine Malinska-Dubašnica („Službene novine Primorsko-goranske županije« broj 7/21) Općinsko vijeće na sjednici održanoj dana   donijelo je

ODLUKU

o izmjenama i dopunama Odluke o komunalnom redu
Članak 1.

U Odluci o komunalnom redu („Službene novine Primorsko-goranske županije“ broj 23/20, 7/21, 29/21, 13/22) (u daljnjem tekstu: Odluka) članak 2. brišu se alineje 5. i 6.
Dosadašnje alineje 7.,8.,9. postaju alineje 4.,5.,6.
Članak 2. 

U članku 42. stavak 4. briše se

Članak 3.

Članak 48.a briše se

Članak 4.

Članak 64. mijenja se i glasi: „

(1) Novčanom kaznom od 700,00 EUR do 1.320,00 EUR kaznit će se za prekršaj pravna osoba, ako postupi suprotno odredbama članaka: 7., 8., 9., 10., 11., 14., 15., 22., 25., 32., 33., 34., 35., 36., 37., 38., 39., 41., 42., 43., 44., 45., 46., 47., 48., 49., 51., 55., 58. ove Odluke

(2) Novčanom kaznom od 150,00 EUR do 260,00 EUR kaznit će se prekršaj odgovorna osoba u pravnoj osobi koja počini prekršaj iz stavka 1. ovog članka.

(3) Novčanom kaznom od 1.320,00 EUR kaznit će se za prekršaj pravna osoba ako:

– komunalnom redaru ne omogući obavljanje nadzora ili mu na bilo koji drugi način onemogući pregled ili ne osigura uvjete za neometan rad (članak 62.st.4.)

– ne izvrši izvršno rješenje komunalnog redara (članak 63.st.1)

(4) Za prekršaj iz stavka 3. ovoga članka kaznit će se i odgovorna osoba u pravnoj osobi novčanom kaznom od 260,00 EUR.“
Članak 5.

Članak 65. mijenja se i glasi: „

(1) Novčanom kaznom od 350,00 EUR do 660,00 EUR kuna kaznit će se za prekršaj fizička osoba obrtnik i osoba koja obavlja drugu samostalnu djelatnost, ako postupi suprotno odredbama članaka: 7., 8., 9., 10., 11., 14., 15., 22., 25., 32., 33., 34., 35., 36., 37., 38., 39., 41., 42., 43., 44., 45., 46., 47., 48., 49., 51., 55., 58. ove Odluke

(2) Novčanom kaznom od 660 EUR kaznit će se za prekršaj fizička osoba obrtnik ako:

– komunalnom redaru ne omogući obavljanje nadzora ili mu na bilo koji drugi način onemogući pregled ili ne osigura uvjete za neometan rad (članak 62.st.4.)

– ne izvrši izvršno rješenje komunalnog redara. (članak 63.st.1)“
Članak 6.

Članak 66. mijenja se i glasi: „

(1) Novčanom kaznom od 150,00 EUR do 260,00 EUR kaznit će se za prekršaj ostale fizičke osobe ako postupe suprotno odredbama članaka 7., 8., 9., 10., 11., 14., 15., 22., 25., 32., 33., 34., 35., 36., 37., 38., 39., 41., 42., 43., 44., 45., 46., 47., 48., 49., 51., 55., 58. 

(2) Novčanom kaznom od 260,00 EUR kaznit će se za prekršaj fizička osoba ako:

– komunalnom redaru ne omogući obavljanje nadzora ili mu na bilo koji drugi način onemogući pregled ili ne osigura uvjete za neometan rad (članak 62.st.4.)

– ne izvrši izvršno rješenje komunalnog redara (članak 63.st.1)“
Članak 7.

Ova Odluka stupa na snagu osmog dana od objave u »Službenim novinama Primorsko-goranske županije«.

KLASA: 
URBROJ: 
U Malinskoj, 
OPĆINSKO VIJEĆE

OPĆINE MALINSKA-DUBAŠNICA

Predsjednik

Ivica Perišić, v. r.

PROČIŠĆENI TEKST ODLUKE O KOMUNALNOM REDU (SN PGŽ 23/20, 7/21, 29/21, 13/22 + izmjene i dopune) 

Na temelju članka 104. st. 1. Zakona o komunalnom gospodarstvu (Narodne novine, broj 68/18, 110/18, 32/20) i članak 24. Statuta Općine Malinska-Dubašnica (Službene novine Primorsko-goranske županije, broj 7/21), Općinsko vijeće, Općine Malinska-Dubašnica, dana., donosi:

ODLUKA

o komunalnom redu

I. OPĆE ODREDBE

Članak 1.

(1) Ovom se Odlukom propisuje komunalni red i mjere za njegovo provođenje.

(2) Komunalni red propisan ovom Odlukom primjenjuje se i obvezan je za sve pravne i fizičke osobe na području Općine Malinska-Dubašnica (u daljnjem tekstu: Općine), ako zakonom ili drugim propisom nije drugačije određeno.

Članak 2.

Ovom su Odlukom naročito propisane odredbe o:

- uređenju naselja,

- načinu uređenja i korištenja površina javne namjene i zemljišta u vlasništvu Općine Malinska-Dubašnica (u daljnjem tekstu: Općina) za gospodarske i druge svrhe,

- uvjetima korištenja javnih parkirališta, nerazvrstanih cesta i drugih površina javne namjene za parkiranje vozila,

- održavanju čistoće i čuvanju površina javne namjene,

- prikupljanju, odvozu i postupanju sa prikupljenim komunalnim otpadom,

- uklanjanju snijega i leda,

- uklanjanju protupravno postavljenih predmeta,

- mjerama za provođenje komunalnog reda,

- kaznama za učinjene prekršaje.

Članak 3.

(1) Pod površinom javne namjene iz članka 2. stavka 1. podstavka 2. ove Odluke smatra se svaka površina čije je korištenje namijenjeno svima i pod jednakim uvjetima.

(2) Pod površinama iz stavka 1. ovoga članka, u smislu ove Odluke, razumijevaju se:

- javne zelene površine: općinski parkovi, drvoredi, živice, cvjetnjaci, travnjaci, općinske šumice, skupine ili pojedinačna stabla, dječja igrališta s pripadajućom opremom kao i drugi oblici vrtnog i parkovnog oblikovanja koji nisu proglašeni zaštićenim dijelovima prirode, javni sportski i rekreacijski prostori, zelene površine uz ceste i ulice ako nisu sastavni dio nerazvrstane ili druge ceste odnosno ulice, javni objekti i slične površine koje su uređene i koriste se kao javne zelene površine,

- javne prometne površine na kojima nije dopušten promet motornim vozilima: trgovi, pločnici, javni prolazi, javne stube, prečaci, šetališta, pješačke i biciklističke staze, pješačke zone, pothodnici, podvožnjaci, nadvožnjaci, nathodnici, mostovi, tuneli, nogostupi, ako nisu sastavni dio nerazvrstane ili druge ceste,

- nerazvrstane ceste te dijelovi javnih cesta koje prolaze kroz naselje, kad se ti dijelovi cesta ne održavaju kao javne ceste prema posebnom zakonu,

- javna parkirališta, stajališta javnog općinskog prijevoza i slične površine koje se koriste za promet po bilo kojoj osnovi,

- kopneni dijelovi pomorskog dobra određeni zakonom koji su po svojoj prirodi namijenjeni općoj upotrebi,

- kopneni dijelovi na području uređenih i neuređenih plaža,

- površine unutar područja groblja koje nisu utvrđene kao grobno mjesto sukladno posebnim propisima (pješačke i zelene površine),

- neuređene površine javne namjene čije stavljanje u funkciju je u pripremi ili u tijeku,

- površine na kojima se sukladno zakonu kojim se uređuje komunalno gospodarstvo pružaju usluge obavljanja prometa živežnim namirnicama i drugim proizvodima.

(3) U slučaju spora o tome što se smatra površinom javne namjene, odluku donosi općinski Načelnik (u daljnjem tekstu: Načelnik)

Članak 4.

(1) Pod predmetima u smislu ove Odluke smatraju se pokretne stvari koje se mogu premjestiti s jednog mjesta na drugo, a da im se ne povrijedi bit (supstanca) i predmeti koji nemaju građevinskog dijela ili nisu ugrađeni u podlogu.

(2) Pod predmetima iz stavka 1. ovoga članka, smatraju se naročito:

1. kiosk, kao prenosiva, tipizirana i prefabricirana jednoprostorna jedinica proizvedena od ovlaštenog proizvođača u modularnom sistemu, čije se postavljanje na terenu izvodi sa suhom montažom na odgovarajuću podlogu te podrazumijeva mogućnost premještanja i uklanjanja s lokacije u komadu,

2. montažni objekt koji svojom namjenom, veličinom, oblikovanjem te montažom i suhom izvedbom nosivog konstruktivnog sistema predstavlja građevinu privremenog karaktera, koja podrazumijeva mogućnost demontaže, premještanja i uklanjanja s lokacije,

3. stolovi, stolice, zaštite od sunca i druga oprema ugostiteljskih terasa,

4. pokretna radnja, kao prostorno neovisna i prenosiva prostorna jedinica (u pravilu na kotačima),

5. uslužna naprava (automat, hladnjak, vaga, peć za pečenje kestena, kokica i slično),

6. naprava za zabavu (uređaj predviđen za zabavu djece i odraslih - vlak, vrtuljak, jastuk za skakanje, karting staza i slično, drugi uređaji u sastavu zabavnog parka, šator za zabavne i druge prilike),

7. štand (tipiziran lako prenosivi element, predviđen za stalnu, povremenu ili prigodnu uličnu prodaju),

8. reklamni i oglasni predmeti (transparent, reklamna zastava, reklamni naziv, reklamni pano, reklamni logo, reklamna tenda, reklamni ormarić, reklamna vitrina, reklamni uređaj, reklamni stup, reklamna ograda, reklama na zaštitnoj ogradi gradilišta, reklama na zaštitnom platnu građevinske skele, oglasni pano, oglasni stup i oglasni ormarić),

9. predmeti za prikupljanje otpada, kontejner za smještaj uređaja infrastrukture, mjerna postaja i javne sanitarije,

(3) U slučaju spora, što se smatra predmetom u smislu ove Odluke, odluku donosi općinski načelnik.

(4) Vlasnici odnosno korisnici predmeta iz stavka 1. ovoga članka dužni su iste održavati urednima, čistima te u stanju funkcionalne sposobnosti.

II. UREĐENJE NASELJA

Članak 5.

Pod uređenjem naselja, u smislu ove Odluke, smatra se:

- označavanje ulica, trgova, parkova i kuća,

- uređenje vanjskih dijelova zgrada, okućnica, dvorišta zgrada i ograda u vlasništvu fizičkih ili pravnih osoba u dijelu koji je vidljiv sa površina javne namjene,

- postavljanje izloga, reklama, natpisa, terasa i drugih predmeta, određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na zgradama koji se prema posebnim propisima grade bez građevinske dozvole i glavnog projekta.

- održavanje javnih površina, javne rasvjete i komunalnih objekata,

- odvodnja oborinskih voda i čišćenje septičkih i crnih jama,

- dezinsekcija i deratizacija i

- držanje domaćih životinja i kućnih ljubimaca.

Članak 6.

(1) Uvjeti i način korištenja i privremenog korištenja površina javne namjene i nekretnina u vlasništvu Općine za postavljanje predmeta iz članka 4. stavka 2. ove Odluke te za postavljanje predmeta, opreme i uređaja iz članka 5. stavka 1. podstavka 3. ove Odluke određeni su općim aktom Općine kojim se uređuje davanje na korištenje javnih površina i drugih nekretnina, privremenih objekata te reklamnih i oglasnih predmeta u vlasništvu Općine.

(2) Uvjeti i postupak za postavljanje i oblikovanje predmeta iz članka 4. stavka 2. ove Odluke te predmeta, opreme i uređaja iz članka 5. stavka 1. podstavka 3. ove Odluke na području općine Malinska-Dubašnica određeni su općim aktom općine kojim se određuju uvjeti za postavljanje predmeta i privremenih objekata

Članak 7.

(1) Imena ulica, trgova, parkova i stuba određuje Općinsko vijeće Općine Malinska-Dubašnica (u daljnjem tekstu: Vijeće) uz prethodno pribavljeno mišljenje mjesnog odbora.

(2) Ime iz stavka 1. ovoga članka mora biti vidljivo označeno pločom.

(3) Natpisna ploča mora biti postavljena u suglasju s propisom kojim se uređuje način označavanja imena naselja, ulica i trgova.

(4) Svaka zgrada mora biti obilježena kućnim brojem, kojeg određuje nadležni Ured.

(5) Način označavanja i obilježavanja imena u smislu stavka 3. i 4. ovoga članka određen je posebnim propisom, kojega donosi općinski načelnik.

(6) Natpisne ploče nabavlja Jedinstveni upravni odjel (u daljnjem tekstu: Odjel), a troškove nabave, postavljanja i održavanja natpisnih ploča snosi Općina Malinska-Dubašnica.

(7) Pločicu s brojem zgrade nabavlja, postavlja i održava vlasnik, odnosno suvlasnik zgrade o svome trošku.

(8) Vlasnik odnosno suvlasnik stambenog i poslovnog objekta dužan je pločicu s brojem zgrade održavati i čistiti.

(9) Zabranjeno je oštećivati i uništavati, neovlašteno skidati i mijenjati natpisne pločice s imenima ulica, trgova, parkova i sl., te one s kućnim brojevima.

(10) Zabranjeno je označiti zgradu, poslovni ili stambeni objekt brojem koji nije određen od strane nadležnog ureda.

Članak 8.

(1) Vlasnik zgrade dužan je održavati vanjske dijelove zgrade (pročelje, balkon, terasa, lođa, ulazna vrata, prozori, prozorski otvori, žljebovi i drugi vanjski uređaji i oprema) urednim i čistim.

(2) Posuda s cvijećem izvan gabarita zgrade mora biti postavljena i osigurana na način da se spriječi pad posude, tj. izlijevanje vode na prolaznike kod zalijevanja cvijeća.

(3) Vanjski uređaji i oprema izvan gabarita zgrade moraju biti postavljeni tako da ne ometaju pješački promet i smanjuju preglednost u cestovnom prometu.

(4) Po vanjskim dijelovima zgrada zabranjeno je šarati, crtati ili ih na drugi način prljati ili nagrđivati.

(5) Na prozorima i vratima, balkonima, ogradama i drugim dijelovima zgrade koji su okrenuti prema javno prometnoj površini nije dozvoljeno vješati ili izlagati rublje, posteljinu, sagove, krpe i druge predmete kojima se nagrđuje vanjski izgled zgrade.

(6) Vlasnik i korisnik stambene zgrade, poslovnog prostora i građevinskog zemljišta, dužan je održavati okućnicu odnosno okoliš zgrade urednim, redovito kositi travu i uklanjati otpad i korov. 

(7) Okućnica odnosno okoliš iz stavka 1. ovoga članka mora biti uređena.

(8) Na javnim površinama i na nekretninama koje su vidljive s javne površine nije dozvoljeno uskladištenje niti odlaganje otpada.

(9) Vlasnik ili posjednik neobrađene zelene površine ili neizgrađenog građevinskog zemljišta dužan je redovito s iste površine uklanjati korov i otpad.

(10) Radi provedbi mjera iz stavka 8. i 9. ovog članka komunalni redar će rješenjem narediti vlasniku odnosno posjedniku nekretnine, ako vlasnik nije poznat, na kojem je nepropisno odložen otpad uklanjanje tog otpada, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru)

(11) Vlasnik odnosno korisnik zemljišta dužan je brinuti da krošnje stabala i drugo raslinje, reklame i drugi objekti ne ugrožavaju i ne ometaju normalan tok prometa, te ne zauzimaju prostor iznad cijele širine kolnika ceste u visini od najmanje 4,5 m, odnosno 2,5 m iznad pješačkih površina (nogostup, pješačka traka i sl.), da ne zaklanjaju rasvjetna tijela javne rasvjete, prometne znakove i svjetlosne signale, da ne ometaju preglednost na križanjima, te da ne ulaze u slobodne profile kolnika i pješačkih zona.

(12) Vrt, voćnjak i druga slična površina ispred zgrade mora se ograditi.

(13) Ograda prema javnoj površini mora biti izgrađena tako da se uklapa u okolni izgled dijela naselja.

(14) Ako zgrada, ogradni zid i druga zidana konstrukcija zbog urušavanja pojedinih dijelova predstavlja javnu opasnost, vlasnik ili korisnik je dužan odmah pristupiti sanaciji.

Članak 9.

(1) Predmeti iz članka 4. stavka 2. ove Odluke moraju materijalnom obradom i oblikovanjem zadovoljavati kriterije tehničkih i tehnoloških standarda i biti estetski oblikovani te predstavljeni u skladu s izgledom okoline ili zgrade.

(2) Općinski načelnik može za predmete iz točke 1. ovog članka pobliže propisati izgled, oblikovanje, tehničke i tehnološke standarde.

(3) Predmeti iz stavka 1. ovoga članka moraju se održavati čistim, urednim i ispravnim, a dotrajale predmete treba obnoviti, zamijeniti ili ukloniti.

(4) Troškove održavanja, čišćenja, zamjene i uklanjanja ovih predmeta snosi njihov vlasnik odnosno korisnik.

(5) Na pročeljima i zidovima objekata, prozorima, balkonima, ogradama i drugima vanjskim dijelovima zgrada odnosno poslovnih prostora (radnji) zabranjeno je vješati ili drugačije izlagati tekstil i drugu robu u svrhu obavljanja djelatnosti.

Članak 10.

(1) Izlozi u poslovnim prostorima na području Općine Malinska-Dubašnica trebaju biti uredni i čisti, osvijetljeni i primjereno dekorirani.

(2) Izlog u smislu stavka 1. ovoga članka čini zastakljeni otvor u zidovima zgrade i izložbeni ormarići koji služe javnom izlaganju robe ili koji služe za ugostiteljstvo, banku, agenciju, uredski prostor, obrtničku radnju ili drugu djelatnost.

(3) Za dane blagdana i manifestacija izlozi moraju biti prigodno dekorirani.

Članak 11.

(1) Ako se ploča sa nazivom tvrtke ili obrta ističe na pročelju zgrade, tvrtka mora biti napisana čitljivo na ploči koja je tehnički i estetski oblikovana i uredna.

(2) Zastave, prigodni natpisi ili ukrasi koji se postavljaju na zgradu ili na drugo namjenski za to određeno mjesto moraju biti uredni i čisti te se moraju ukloniti u roku od 24 sata nakon prestanka prigode radi koje su postavljeni.

Članak 12.

(1) Javne površine moraju imati javnu rasvjetu.

(2) Javna rasvjeta mora biti izvedena u skladu sa suvremenom svjetlosnom tehnikom, uzimajući u obzir značaj pojedinih dijelova naselja i pojedinih javnih površina, prometa i potreba građana.

Članak 13.

(1) Djelatnost održavanja objekata i uređaja javne rasvjete u stanju funkcionalne sposobnosti obavlja pravna ili fizička osoba sukladno posebnim propisima, a u skladu s Programom održavanja objekata i uređaja komunalne infrastrukture.

(2) Javna rasvjeta mora u pravilu svijetliti cijele noći prema sezonskoj satnici koju donosi općinski načelnik.

Članak 14.

(1) Korištenje uređaja javne rasvjete za postavljanje predmeta čija je svrha isticanje reklamnih poruka moguće je samo na temelju odobrenja Odjela.

(2) Oštećivanje rasvjetnih tijela i uređaja javne rasvjete kažnjivo je prema odredbama ove Odluke.

Članak 15.

(1) Pravne i fizičke osobe koje obavljaju komunalnu djelatnost dužne su održavati u stanju funkcionalne sposobnosti klupe, košarice za otpad, opremu dječjih igrališta, javne satove, stajališta javnog prijevoza, fontane, vodoskoke, spomenike i skulpture, orijentacijske planove naselja i druge slične predmete ili objekte koji predstavljaju urbanu opremu.

(2) Urbanu opremu iz stavka 1. ovoga članka nije dozvoljeno uništavati, oštećivati te po njoj šarati ili je na drugi način prljati ili nagrđivati.

Članak 16.

(1) Na važnijim trgovima i križanjima mogu se postaviti javni satovi.

(2) Javne satove postavlja i održava Odjel.

(3) Satove koje postavljaju druge pravne ili fizičke osobe mora se održavati u stanju funkcionalne sposobnosti.

Članak 17.

(1) Javni nužnici izgrađuju se na javnim površinama na kojima se okuplja ili zadržava veći broj građana.

(2) Uz odobrenje Odjela, na javnoj površini dozvoljeno je postaviti kemijski WC.

(3) Javni nužnici moraju ispunjavati odgovarajuće higijenske i tehničke uvjete i mora ih se održavati u stanju funkcionalne sposobnosti.

Članak 18.

Protupožarne hidrante i hidrante za pranje zalijevanje javnih površina vlasnik je dužan održavati u stanju funkcionalne sposobnosti.

Članak 19.

(1) Stajališta javnog općinskog prijevoza moraju, u pravilu, biti natkrivena i opremljena klupama.

(2) Stajališta javnog općinskog prijevoza moraju se održavati urednim i ispravnim, a svako oštećenje tog prostora mora biti u najkraćem roku uklonjeno.

(3) Na stajalištima se obavezno postavljaju košarice za smeće i ističe vozni red.

Članak 20.

Javna zelena površina mora se redovito održavati, tako da svojim izgledom uljepšava naselje i služi svrsi za koju je namijenjena.

Članak 21.

Održavanje javnih zelenih površina se provodi sukladno godišnjem Programu održavanja zelenih površina.

Članak 22.

(1) Oborinske vode s izgrađenih površina moraju biti prihvaćene na terenu na kojem je izgrađen objekt putem upojnih bunara ili na drugi odgovarajući način, te se iste ne smiju odvoditi u sustav javne oborinske ili fekalne kanalizacije.

(2) Zabranjeno je izvoditi odvod voda iz st. 1. Ovog članka na način da ugrožava susjedna zemljišta, objekte, instalacije i prometnice

(3) Zabranjeno je bacanje otpadnih materijala u vodotoke.

Članak 23.

(1) Čišćenje (pražnjenje) septičkih jama od strane ovlaštene osobe mora se obaviti kada se iste napune do 2/3 svoje zapremnine, u skladu sa sanitarno-tehničkim uvjetima, a na zahtjev vlasnika septičke jame.

(2) Korisnik usluga dužan je prijaviti na vrijeme čišćenje (pražnjenje), a davatelj usluga dužan je svaki zahtjev izvršiti čim prije, a najkasnije u roku od 8 dana od dana primitka zahtjeva.

(3) Čišćenje septičkih jama unutar centra naselja i turističkih zona, tijekom turističke sezone smije se obavljati samo noću, u vremenu od 22,00 do 04,00 sata ujutro.

(4) Kada nadležna inspekcija (sanitarna) utvrdi da se septička jama prelijeva ili propušta fekalije, rješenjem će naložiti prekid dovoda vode objektu, čije se fekalije izlijevaju iz septičke jame, dok se ne sanira postojeće stanje.

(5) Troškove sanacije snosi vlasnik, odnosno korisnik septičke jame.

(6) Zabranjeno je fekalije iz septičkih jama ispuštati u okoliš , osim ukoliko nisu prethodno obrađene putem certificiranih bioloških pročistača na način da se osigura njihova neškodljivost za okoliš.

(7) Komunalno društvo koje postupa s otpadom, dužno je fekalije izlijevati na mjesta koja su za to određena i snosi odgovornost za moguće zagađenje okoline.

Članak 24.

(1) U svrhu zaštite zdravlja građana, tijekom godine obavlja se sustavna dezinsekcija i deratizacija javnih površina.

(2) Pod pojmom sustavne dezinsekcije razumijeva se prskanje odgovarajućim sredstvima u cilju uništavanja muha, komaraca i drugih insekata.

(3) Pod pojmom sustavne deratizacije podrazumijeva se postavljanje odgovarajućih mamaca za uništavanje štakora i drugih glodavaca, te prikupljanje uginulih životinja.

(4) Pravna osoba kojoj jer povjereno obavljanje poslova dezinsekcije i deratizacije dužna je održavati sanitarne norme tijekom cijele godine.

(5) Na poziv Odsjeka za komunalni sustav, pravna osoba iz stavka 4. ovoga članka, dužna je izvršiti izvanrednu dezinsekciju i/ili deratizaciju, ukoliko se ocijeni da je taj postupak opravdan.

(6) Pravna osoba kojoj su povjereni poslovi dezinsekcije i deratizacije dužna je, prije početka izvođenja sustavne dezinsekcije i deratizacije, na odgovarajući način, obavijestiti pučanstvo o početku i završetku izvođenja radova.

Članak 25.

(1) U Općini Malinska-Dubašnica nije dozvoljeno držati životinje - kopitare, papkare i perad u naselju Malinska.

(2) Pod kopitarima smatraju se konji, magarci, mazge i mule. Pod papkarima smatraju se goveda, ovce, koze i svinje. Pod peradi smatraju se kokoši, pure, guske, patke i druga domaća perad i pernata divljač.

Članak 26.

Držanje pasa i mačaka propisano je posebnom odlukom, koju donosi Općinsko vijeće.

Članak 27.

(1) Na područjima koja nisu obuhvaćena odredbom članka 25. stavka 1. ove Odluke, mogu se držati životinje, ako njihovo držanje ispunjava sanitarno-higijenske uvjete.

(2) Odjel može u povodu prijave ili po službenoj dužnosti zabraniti držanje životinja na područjima gdje je to dopušteno, ako je držanje životinja suprotno odredbi stavka 1. ovoga članka.

(3) Ako se životinje drže u zabranjenoj zoni komunalni redar će izdati rješenje o uklanjanju s rokom izvršenja.

III. ODRŽAVANJE ČISTOĆE I ČUVANJE JAVNIH POVRŠINA

Članak 28.

Pod održavanjem čistoće i čuvanjem javnih površina u smislu ove Odluke smatra se:

- čišćenje javnih površina,

- određivanje mjera za čuvanje javnih površina.

Članak 29.

(1) Održavanje čistoće javnih površina osigurava Općina.

(2) Čišćenje javnih površina obavlja pravna ili fizička osoba sukladno posebnim propisima a u skladu sa Programom održavanja komunalne infrastrukture kojeg donosi Vijeće.

(3) Operativnim programom iz stavka 2. ovoga članka utvrđuje se opseg, vrijeme, tehnologija, intenzitet i ostali uvjeti čišćenja javnih prometnih površina.

Članak 30.

(1) Standard održavanja čistoće javnih prometnih površina određuje općinski načelnik.

(2) Izvanredno čišćenje javnih prometnih površina odredit će se kada zbog vremenskih nepogoda ili sličnih događaja javne prometne površine budu prekomjerno onečišćene te kada ih je iz drugih razloga potrebno izvanredno očistiti.

Članak 31.

Redovito i izvanredno čišćenje javnih parkirališta za čije se korištenje plaća naknada osigurava pravna ili fizička osoba koja upravlja parkiralištem.

Članak 32.

(1) Na javnim površinama postavljaju se košarice za otpad. Zabranjeno je postavljanje košarica za otpad na stup na kojem se nalazi prometni znak, uređaj javne rasvjete, stup za isticanje zastave, drveće te na drugim mjestima na kojima nagrđuju izgled okoliša ili ometaju promet.

(2) Radi osiguravanja usluge prikupljanja otpadom u nepristupačnim zonama, te zbog izrazite sezonalnosti i velikog broja posjetitelja tijekom turističke sezone, davatelj usluge će u suradnji s ovlaštenim predstavnikom Općine odrediti dovoljan broj zelenih otoka, koji se organiziraju, u pravilu, na površinama javne namjene u središtima naselja, na frekventnijim lokacijama, te zonama gdje nije moguće provoditi sustav prikupljanja otpada od vrata do vrata.

(3) Zeleni otoci moraju biti dostupni vozilima davatelja usluge.

(4) Na zelenim otocima zabranjeno je odlaganje otpada, koji se zbog svojih dimenzija ili sastava ne smije odlagati u posude za komunalni otpad (krupni otpad, žeravicu, vrući pepeo, tekuće i polu tekuće tvari, građevinski materijal ili građevinski otpad, leševe životinja, električne baterije, akumulatore, auto gume, granje, opasni i tehnološki otpad i sl.).

(5) Poklopci na posudama za odlaganje otpada moraju se nakon uporabe zatvarati.

(6) Zabranjeno je prebiranje i odnošenje otpada iz posuda za otpad.

(7) Zabranjeno je odlaganje otpada izvan posuda za otpad, kao i odlaganje kućnog otpada u ulične koševe, ili u posude za pseći izmet.

(8) Zabranjeno je oštećivati posude za otpad, po njima crtati i pisati, te ih premještati s mjesta na koje su postavljene.

(9) Zabranjeno je parkirati vozila na način kojim se onemogućava pristup vozila za odvoz otpada do posuda ili odvoz otpada na drugi način.»

Članak 33.

Pravna ili fizička osoba koja obavlja djelatnost u objektu uz javnu površinu dužna je svakodnevno čistiti dio javne površine koji se onečišćuje obavljanjem njene djelatnosti.

Pravna ili fizička osoba-obrtnik dužni su održavati čistoću na zakupljenoj javnoj površini za čitavo vrijeme trajanja zakupa javne površine.

Članak 34.

(1) Na javnoj površini nije dozvoljeno:

- odlagati građevinski materijal te građevinski i drugi krupni otpad bez odobrenja Odjela,

- izlagati slike, knjige, rabljene stvari, cvijeće, poljoprivredne i druge proizvode bez odobrenja Odjela,

- postavljati predmete, naprave ili strojeve bez odobrenja odjela,

- koristiti dječje igralište i sprave za igru djece protivno njihovoj namjeni,

- popravljati motorna vozila (osim u opravdanim slučajevima) te obavljati druge obrtničke radove bez odobrenja odjela,

- prati osobe i motorna vozila ili ostale predmete na javnim vodovodnim uređajima i objektima,

- izlijevati otpadne tekućine bilo koje vrste,

- pljuvati i obavljati nuždu,

- bacati ili dijeliti reklamne letke bez odobrenja Odjela,

- paliti otpad,

- obavljati bilo kakve radnje kojima se onečišćuje ili oštećuje javna površina

- postavljati posude za otpad bez odobrenja odjela

(2) Zabranjeno je neovlašteno korištenje i priključivanje na uređaje i opremu komunalne infrastrukture.

Članak 35.

(1) Postavljanje plakata, oglasa i promidžbenog materijala dozvoljeno je samo na površinama i predmetima predviđenim za tu svrhu.

(2) Zabranjeno je lijepiti i postavljati plakate, oglase i promidžbeni materijal na stablima, potpornim zidovima i stupovima, pročeljima zgrada, telefonskim govornicama, čekaonicama javnog Općinskog prijevoza, semaforima, automobilima parkiranim na javnim površinama, posudama za odlaganje otpada, ogradama i drugim sličnim mjestima.

(3) Zabranjeno je neovlašteno postavljati plakate, oglase i promidžbeni materijal na nekretninama u vlasništvu Općine određenim općim aktom o davanju u zakup nekretnina za postavljanje predmeta za isticanje reklamnih poruka i oglašavanje.

(4) Pravna ili fizička osoba koja postavi ili naruči postavljanje plakata, oglasa i promidžbenog materijala na nedozvoljenim mjestima kaznit će se prema odredbama ove Odluke.

(5) Postavljanje reklamnih ploča, reklama , natpisa i putokaza na zemljištima u vlasništvu fizičkih i pravnih osoba koja graniče s javnom površinom ili su vidljiva s javne površine, dozvoljeno je isključivo uz odobrenje općinskog načelnika kojim se detaljno propisuje izgled, dimenzija i materijal izrade te ostala tehničko/estetska svojstva predmeta.

Članak 36.

Na javnoj površini nije dozvoljeno ostavljati motorna i druga vozila u nevoznom stanju (bez registarskih oznaka ili ne registrirana), plovila te razne uređaje i njihove dijelove.

Članak 37.

Radi zaštite javne zelene površine, nije dozvoljeno:

- rezati i skidati grane i vrhove s ukrasnog drveća i grmlja,

- guliti koru stabala, zasijecati, zarezivati, savijati, trgati, zabadati noževe, zabijati čavle, stavljati plakate i sl., bušiti, gaziti te na drugi način oštećivati drveće, grmlje i živicu,

- penjati se po drveću,

- ne ovlašteno skidati plodove s drveća i grmlja, trgati i brati cvijeće, vaditi cvjetne i travnate busenove te kidati grane s grmlja i drveća,

- neovlašteno sakupljati i odnositi suho granje, kore ili lisnice,

- gaziti, hodati, igrati se i ležati po uređenom travnjaku,

- kopati i odnositi zemlju, humus i bilje,

- bacati smeće, piljevinu, pepeo, drozgu, odrezano šiblje i grane,

- dovoditi i puštati životinje,

- oštećivati, prljati, zagađivati i onesposobljavati opremu postavljenu na javnoj zelenoj površini,

- puštati otpadne vode, kiseline, motorna ulja i slično, na bilo koji način zagađivati javnu zelenu površinu,

- voziti se biciklom, motorom, automobilom, gurati biciklu ili slično vozilo, kolica za teret (osim ako se takva vozila kreću u svrhu održavanja javne zelene površine) te parkirati na javnoj zelenoj površini,

- ložiti vatru i potpaljivati stabla,

- poduzimati zahvate koji mogu izazvati stvaranje popuzina (klizišta) na području koje nije utvrđeno posebnim propisima kao erozivno područje,

- prati vozila,

- hvatati i uznemirivati ptice i ostale životinje.

Članak 38.

(1) Ako investitor ili izvoditelj građevinskih radova prilikom izgradnje novih i rekonstrukcije postojećih objekata te postavljanja naprave, uređaja i instalacija, uništi ili ošteti postojeću javnu površinu, obvezan je nadoknaditi puni iznos troškova za vraćanje oštećene i uništene javne površine u prvobitno stanje.

(2) Otklanjanje svih oštećenja i ponovno uređenje javne površine obavlja Odjel na teret osobe iz stavka 1. ovoga članka.

Članak 39.

(1) Osoba koja namjerno ili iz nepažnje počini štetu na javnoj zelenoj površini obvezna je počinjenu štetu nadoknaditi.

(2) Šteta se procjenjuje prema hortikulturnoj vrijednosti biljne vrste određene prema stvarnim troškovima.

Članak 40.

Na javnoj zelenoj površini namijenjenoj široj upotrebi na vidnom mjestu u pravilu se ističe ploča koja sadrži odredbe o održavanju reda, čistoće, zaštite i ostalom.

Članak 41.

(1) Nije dozvoljeno puštanje životinja na javne površine bez nadzora.

(2) Posjednik životinje dužan je očistiti javnu površinu koja je onečišćena otpacima njegove životinje.

(3) Zabranjeno je hranjenje životinja lutalica i divljih životinja na javnim površinama, ostavljanje hrane i vode na javnim površinama za životinje lutalice i divlje životinje, osim na uređenim hranilištima koja postavi i odredi Općina Malinska-Dubašnica.

Članak 42.

(1) Na javnu površinu dozvoljeno je dovoditi pse na povodcu.

(2) U parkovima i na drugim zelenim površinama psa je dozvoljeno voditi isključivo po pješačkim stazama i sličnim površinama namijenjenim kretanju pješaka.

(3) Zabranjeno je dovoditi i puštati pse na travnjake, cvijetnjake i dječja igrališta.

(4) Na prirodnim i uređenim plažama zabranjeno je kupanje kućnih ljubimaca, osim na za to označenim mjestima

IV. KORIŠTENJE JAVNIH POVRŠINA

Članak 43.

(1) Predmeti iz članka 4. stavka 2. točke 1. - 7. ove Odluke smiju biti postavljeni na javnoj površini isključivo na lokaciji određenoj Planom lokacija za postavljanje predmeta, kojeg donosi općinsko vijeće, u skladu s uvjetima i na način određen općim aktom kojim se propisuje davanje u zakup javnih površina za postavljanje privremenih objekata.

(2) Predmeti iz članka 4. stavka 2. točke 8. ove Odluke smiju se postavljati isključivo na površinama određenim Planom lokacija, u skladu s uvjetima i na način određen propisima kojima se uređuje postavljanje i oblikovanje reklamnih i oglasnih površina te davanje u zakup nekretnina za postavljanje predmeta za isticanje reklamnih poruka i oglašavanje, koje donosi općinsko vijeće.

(3) Vlasnik predmeta iz prethodnog stavka dužan ih je držati urednim i ispravnim.

(4) Predmeti iz članka 4. stavak 2 točke 9. ove odluke smiju se postavljati na površini javne namjene isključivo na temelju pisane suglasnosti nadležnog tijela temeljem odluke o davanju u zakup javne površine.

(5) Svi predmeti postavljeni bez suglasnosti smatrat će se protupravno postavljenima i bit će uklonjeni sa javne površine.

Članak 44.

(1) Na javnoj površini dozvoljeno je postavljati posude s ukrasnim biljem, druge ukrasne predmete, stalke za bicikle te druge predmete, a koji se ne koriste za obavljanje djelatnosti ili drugu financijsku dobit po odobrenju Odjela.

(2) Vlasnik je obvezan posudu s ukrasnim biljem održavati, nadopunjavati, obnavljati i čistiti, te ostale predmete iz stavka 1. ovog članka održavati čistim, urednim i funkcionalnim u protivnom ih je obvezan ukloniti.

Članak 45.

(1) Unutar javne površine dozvoljeno je postavljanje električnih, telefonskih, vodovodnih, kanalizacijskih i plinskih vodova, na temelju odobrenja Odjela, uz obvezu izvoditelja radova da uspostavi prvobitno stanje javne zelene površine.

(2) Ako izvoditelj radova ne uspostavi prijašnje stanje u određenom roku, to će učiniti Odjel na teret izvoditelja radova.

(3) Vlasnik komunalne infrastrukture koja se nalazi na javnoj površini, dužan je istu održavati urednom i funkcionalno ispravnom. Oštećenu, dotrajalu i neurednu opremu kao što su stupovi, šahte, poklopci šahti, nosači i slično, vlasnik je dužan zamijeniti u najkraćem mogućem roku, a najkasnije u roku od pet radnih dana od dana zaprimljene prijave o oštećenoj opremi

Članak 46.

(1) Nije dozvoljeno iskrcavati, smještati i ukrcavati građevinski materijal, podizati skele, graditi zidove, stepenice, rukohvate i obavljati slične radove u građevinske svrhe na javnoj površini bez odobrenja Odjela.

(2) Odobrenje iz stavka 1. ovoga članka obavezno sadrži uvjete pod kojima se mogu obavljati radovi i koristiti dijelovi javne površine.

(3) Korisnik odobrenja dužan je u roku od 24 sata obavijestiti Odjel o završetku radova.

(4) Korisnik odobrenja obvezan je javnu površinu vratiti u prvobitno stanje. Ako korisnik to ne učini, dovođenje javne površine u prvobitno stanje obavit će Odjel na teret korisnika.

Članak 47.

(1) Za iskrcaj ogrjeva, te za piljenje i cijepanje drva prvenstveno se koristi vlastito zemljište.

(2) Privremeno se, za iskrcaj drva, može koristiti javna prometna površina, na način da se javna prometna površina ne oštećuje i da se ne ometa promet. Iskrcana drva moraju se složiti okomito na rub kolnika, tako da se ne ruše.

(3) Općinski načelnik može, u pojedinim dijelovima naselja ili u pojedinim ulicama potpuno zabraniti ili vremenski ograničiti obavljanje radova iz stavka 2. ovoga članka.

(4) Drva se moraju ukloniti najkasnije u roku od tri dana, a javna površina mora se očistiti od piljevine i drugih otpadaka.

Članak 48.

(1) Ukrcaj i iskrcaj robe se prvenstveno obavlja na površinama koje nisu javne.

(2) U opravdanim slučajevima, ukrcaj i iskrcaj robe može se privremeno obaviti i na javno prometnoj površini, pod uvjetom da se javno prometna površina ne oštećuje.

(3)U slučaju iz stavka 2. ovoga članka, roba se mora složiti tako da ne ometa promet i mora se odmah ukloniti.

Članak 48. a

(1) Na prirodnim i uređenim plažama zabranjeno je nakon korištenja plaže ostavljati ručnike, rekvizite za plažu i druge stvari osobne namjene.

(2) Stvari iz stavka 1. osobito je zabranjeno ostavljati na plažama iz stavka 1. s namjerom rezervacije i čuvanja mjesta na plaži.

(3) Stvari iz stavka 1. zatečene na prirodnim i uređenim plažama bez njihova vlasnika, odnosno korisnika, smatrat će se napuštenima, te će biti uklonjene prilikom čišćenja plaže od strane Komunalnog društva Dubašnica d.o.o.

Članak 49.

Ako se na javnoj površini održava javna priredba ili skup, organizator priredbe ili skupa dužan je u roku od 48 sati po završetku priredbe odnosno skupa očistiti javnu površinu i prilaz istoj.

Članak 50.

Način utvrđivanja lokacija i uvjeta za postavljanje promidžbenog materijala na javnim površinama u vrijeme izborne promidžbe utvrđuje i donosi općinski načelnik, sukladno odredbama općeg akta kojim se uređuje davanje u zakup nekretnina za postavljanje predmeta za isticanje reklamnih poruka i oglašavanje.

Članak 51.

(1) Lokacije za prodaju na otvorenim prostorima (tržnice na malo, tržnice na veliko, prigodne prodaje, sajmovi, izložbe i sl.) kojima upravlja Općina Malinska- Dubašnica određuje općinski načelnik.

(2) Pravne i fizičke osobe mogu obavljati prodaju proizvoda na otvorenim prostorima u skladu s propisima kojima se uređuje obavljanje djelatnosti trgovine i tržnim redom.

(3) Tržni red donosi općinski načelnik.

(4) Na otvorenim prostorima kojima upravlja Općina Malinska-Dubašnica nije dozvoljena prodaja čije je obavljanje zabranjeno na temelju rješenja nadležnog inspektora.

(5) Stolice, stolovi, police, reklamni panoi, suncobrani i drugi predmeti iz članka 4. stavak 2. ove Odluke postavljaju se isključivo u okviru odobrene javne površine.

V. UVJETI KORIŠTENJA JAVNIH PARKIRALIŠTA, NERAZVRSTANIH CESTA I DRUGIH POVRŠINA JAVNE NAMJENE ZA PARKIRANJE VOZILA

Članak 52.

(1) Javnim parkiralištem, u smislu ove Odluke, smatra se dio javno prometne površine namijenjen isključivo za parkiranje vozila i građevinski objekt namijenjen za parkiranje vozila (u daljnjem tekstu: javno parkiralište).

(2) Uvjeti korištenja javnih parkirališta uređuju se sukladno zakonu kojim se uređuje komunalno gospodarstvo.

Članak 53.

Uvjeti korištenja nerazvrstanih cesta na području općine Malinska-Dubašnica uređuju se sukladno zakonu kojim se uređuju ceste te općem aktu općine kojim se uređuju nerazvrstane ceste.

Članak 54.

Odredbe ove Odluke u dijelu kojim se propisuje komunalni red i mjere za njegovo provođenje na odgovarajući se način primjenjuju na javna parkirališta, nerazvrstane ceste i druge površine javne namjene za parkiranje vozila.,

Članak 55.

(1) Vlasnik ili korisnik javnog parkirališta dužan je na njima održavati red i čistoću, te njima namjenski gospodariti.

(2) Na javnim parkiralištima zabranjeno je:

- zadržavanje kamp kućica, kampera i kombi vozila za boravak osoba izvan radnog vremena parkirališta, a na parkiralištima koja rade cijeli dan zadržavanje nakon ponoći, odnosno nakon 24,00 sata,

- neovlašteno trgovanje,

- pretovar robe,

- druge aktivnosti koje nisu u skladu s namjenom parkiranja.

(3) Uređenje i održavanje javnih gradskih parkirališta uređuje se posebnom Odlukom.

VI. UKLANJANJE SNIJEGA I LEDA

Članak 56.

Uklanjanje snijega i leda s javne površine obavlja trgovačko društvo u čijoj su nadležnosti poslovi održavanja te javne površine, izuzev s javnih površina za koje je ovom Odlukom drugačije određeno.

Članak 57.

(1) Snijeg se s javne površine počinje uklanjati kada napadne 5 cm, a ako pada duže vrijeme mora se uklanjati i više puta.

(2) Led se s javne površine uklanja čim nastane.

Članak 58.

(1) Dio nogostupa koji se nalazi ispred stambenog ili poslovnog objekta dužan je čistiti od leda i snijega vlasnik ili korisnik tog objekta, na način da se uklanjanjem ili posipanjem solju ili pijeskom osigura siguran i nesmetan prolaz pješaka.

(2) Uklanjanje snijega i leda s kolodvora, parkirališta na kojem se plaća naknada, tržnica na malo, pješačkih staza i drugih pješačkih površina na groblju i auto taksi stajališta, obveza je pravnih i fizičkih osoba koje koriste taj prostor za obavljanje djelatnosti.

(3) Uklanjanju snijega i leda s nogostupa uz kiosk ili pokretnu napravu dužan je brinuti se vlasnik odnosno korisnik kioska ili pokretne naprave.

(4) Pravna ili fizička osoba koja obavlja uklanjanje snijega i leda s javne površine dužna je osigurati da se materijal kojim je posipana javna površina ukloni u roku od osam dana od otapanja snijega ili leda.

VII. MJERE ZA OSIGURANJE MOGUĆNOSTI KORIŠTENJA POVRŠINA JAVNE NAMJENE OSOBAMA S POSEBNIM POTREBAMA

Članak 59. mijenja se i glasi:

(1) Komunikacija na javnim površinama a naročito na javnoprometnim površinama mora biti izvedena na način da se omogući pristup osobama s posebnim potrebama, odnosno na način da sukladno pozitivnim propisima budu uklonjene arhitektonske barijere.

(1) Na svim parkiralištima mora biti osiguran dovoljan broj parkirnih mjesta za osobe s invaliditetom sukladno pozitivnim zakonskim propisima.

(3) Uređaji javne namjene moraju biti, ako je to moguće, postavljeni na način da ih mogu koristiti osobe s posebnim potrebama.

VIII. UKLANJANJE PROTUPRAVNO POSTAVLJENIH PREDMETA

Članak 60.

(1) Svi predmeti iz članka 4. ove Odluke, kao i ostali predmeti postavljeni suprotno odredbama ove odluke na javnoj površini, na zgradama ili drugim objektima, smatraju se protupravno postavljenim predmetima i moraju se ukloniti.

(2) Komunalni redar rješenjem će naložiti uklanjanje predmeta postavljenog ili smještenog suprotno odredbama ove Odluke.

(3) Ako je vlasnik protupravno postavljenog predmeta nepoznat, ili je vlasnik poznat ali mu iz bilo kojeg razloga u dva pokušaja nije bilo moguće uručiti rješenje o uklanjanju, te neregistrirana vozila i plovila, komunalni redar može odmah ukloniti takav predmet sa javne površine putem odgovarajućih službi. Rješenje o uklanjanju oglasit će se na oglasnoj ploči u skladu s odredbama Zakona o općem upravnom postupku, a rješenje o dužnosti vlasnika da preuzme uklonjeni predmet o određenom roku, kao i vrijeme i mjesto te ostali uvjeti preuzimanja uklonjenog predmeta oglasiti će se na oglasnoj ploči.

(4) Ako vlasnik ili korisnik protupravno postavljenog predmeta sam ne ukloni predmet u roku određenom rješenjem, uklanjanje će, o trošku vlasnika ili korisnika, provesti komunalni redar.

(5) Uklonjeni predmet vlasnik može preuzeti po namirenju troškova čuvanja, prijevoza i dr. troškova ako ih je bilo.

(6) Ako obaviješteni vlasnik ili korisnik ne preuzme predmete u roku od trideset dana od dana zaprimanja rješenja o obvezi preuzimanja uklonjenog predmeta, odnosno od dana kada je rješenje o obvezi preuzimanja uklonjenog predmeta nepoznatom vlasniku ili vlasniku kojega nije bilo moguće obavijestiti oglašeno na oglasnoj ploči, smatrati će se da je predmet napušten te će se isti prodati na javnoj dražbi, ili će se zbrinuti kao otpad ako se radi o oštećenom predmetu ili predmetu manje vrijednosti. Odluku o tome da li se radi o oštećenom ili predmetu manje vrijednosti donosi komisija iz stavka 7. Ovog članka

(7) Javna dražba iz st. 6. Ovog članka može se održati odmah po isteku roka navedenog u st. 6. Ovog članka, a provodi je komisija od tri člana koje određuje općinski načelnik.

- Početnu cijenu predmeta određuje komisija s time da na prvoj dražbi ne smije biti niža od iznosa kazne, troškova uklanjanja i čuvanja predmeta, a prihod od prodaje napuštenih predmeta pripada Općini Malinska-Dubašnica.

- Ukoliko se predmet ne proda na prvoj dražbi, početna cijena može biti manja od navedene u točci 2. ovog stavka.

(8) U slučaju potrebe žurnog oslobađanja javne površine od protupravno postavljenih ili ostavljenih predmeta, komunalni redar može takve predmete odmah ukloniti s javne površine, uz pomoć odgovarajućih službi, te rješenjem obvezati vlasnika ili korisnika, u roku od 30 dana od dana dostavljanja rješenja, preuzeti predmete, uz prethodno plaćanje troškova postupka, prijevoza, čuvanja i drugih troškova, ako ih je bilo.

(9) Ako objekt ili predmet koji je postavljen na javnu površinu temeljem odobrenja nadležnog tijela Općine Malinska-Dubašnica ima nedostatke ili oštećenja ili nije postavljen sukladno odobrenju, komunalni redar naredit će vlasniku, odnosno korisniku, uklanjanje nedostataka ili oštećenja, odnosno njegovo postavljanje sukladno odobrenju.

(10) Ako vlasnik ili korisnik objekta ili predmeta u ostavljenom roku ne ukloni nedostatke ili oštećenja ili ne postavi predmet ili objekt sukladno odobrenju, komunalni redar će narediti njegovo uklanjanje s javne površine, o trošku vlasnika, odnosno korisnika.

(11) Reklame koje su postavljene bez odobrenja, odnosno suprotno odobrenju, ili po odobrenju kome je istekao rok, odmah će se ukloniti.

(12) Reklame će se ukloniti u organizaciji komunalnog redarstva ili preko treće osobe na trošak vlasnika.

(13) Korisniku javne površine, koji u roku važenja odobrenja ili ugovora za korištenje javne površine, učini dvije povrede odredaba ove Odluke, uskratit će se daljnje korištenje javne površine odnosno raskinuti ugovor o korištenju javne površine, te narediti uklanjanje svih naprava i objekata koji se nalaze na javnoj površini.

(14) Učinjene povrede dokazuju se zapisnicima komunalnog redara.

IX. MJERE ZA PROVOĐENJE KOMUNALNOG REDA

Članak 61.

(1) Nadzor nad provedbom ove Odluke provodi komunalno redarstvo.

(2) Komunalni redari poslove nadzora obavljaju sukladno zakonu kojim se uređuje komunalno gospodarstvo, posebnim propisima i ovoj Odluci.

(3) Komunalni redar u obavljanju službene dužnosti nosi službenu odoru i ima službenu iskaznicu.

(4) Izgled službene odore te izgled i sadržaj službene iskaznice komunalnog redara propisuje Općinsko vijeće.

Članak 62.

(1) U provedbi nadzora nad ovom Odlukom komunalni redar ovlašten je:

- zatražiti i pregledati isprave (osobna iskaznica, putovnica, izvod iz sudskog registra i slično) na temelju kojih se može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,

- uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi kao i od drugih osoba nazočnih prilikom nadzora,

- zatražiti pisanim putem od stranke točne i potpune podatke i dokumentaciju potrebnu u nadzoru,

- prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i slično),

- obavljati i druge radnje u svrhu provedbe nadzora,

- rješenjem ili na drugi propisani način narediti fizičkim i pravnim osobama mjere za održavanje komunalnog reda propisane ovom Odlukom odnosno druge mjere propisane zakonom,

- predložiti izdavanje obveznog prekršajnog naloga,

- naplatiti novčanu kaznu na mjestu počinjenja prekršaja od počinitelja.

(2) Protiv rješenja komunalnog redara može se izjaviti žalba Upravnom tijelu Županije nadležnom za poslove komunalnog gospodarstva u roku od 15 (petnaest) dana od dana primitka rješenja.

(3) Žalba uložena nadležnom tijelu ne odgađa izvršenje rješenja.

(4) Izvršenik je obvezan izvršiti izvršno rješenje komunalnog redara, a komunalni redar će kontrolu izvršenja rješenja obaviti po izvršnosti rješenja 

(5) U slučaju kad je obveznik nepoznat ili nepoznatog prebivališta odnosno boravišta sredstva za izvršenje osigurava općina.

Članak 63.

(1) Fizičke i pravne osobe dužne su komunalnom redaru omogućiti nesmetano obavljanje nadzora sukladno ovlaštenjima iz članka 62. st. 1. alineja 1-5, a poglavito pristup do prostorija objekata, naprava i uređaja, dati na uvid osobne podatke, kao i pružiti druga potrebna obavještenja o predmetu uredovanja.

(2) U cilju uspostavljanja komunalnog reda i zaštite imovine Općine Malinska-Dubašnica komunalni redar može poduzimati odgovarajuće mjere u zajedništvu s nadležnim državnim i drugim tijelima, odnosno zaštitarskim tvrtkama. Poduzimanje mjera za provođenje komunalnog reda smatraju se hitnim i od javnog interesa za općinu Malinska- Dubašnica.

X. KAZNENE ODREDBE

Članak 64.

(1) Novčanom kaznom od 5.000,00 do 10.000,00 kuna kaznit će se za prekršaj pravna osoba, ako postupi suprotno odredbama članaka: 7., 8., 9., 10., 11., 14., 15., 22., 25., 32., 33., 34., 35., 36., 37., 38., 39., 41., 42., 43., 44., 45., 46., 47., 48., 49., 51., 55., 58. ove Odluke

(2) Novčanom kaznom od 500,00 do 2.000,00 kuna kaznit će se prekršaj odgovorna osoba u pravnoj osobi koja počini prekršaj iz stavka 1. ovog članka.

(3) Novčanom kaznom od 10.000,00 kuna kaznit će se za prekršaj pravna osoba ako:

– komunalnom redaru ne omogući obavljanje nadzora ili mu na bilo koji drugi način onemogući pregled ili ne osigura uvjete za neometan rad (članak 62.st.4.)

– ne izvrši izvršno rješenje komunalnog redara (članak 63.st.1)

(4) Za prekršaj iz stavka 3. ovoga članka kaznit će se i odgovorna osoba u pravnoj osobi novčanom kaznom od 2.000,00 kuna.

(1) Novčanom kaznom od 700,00 EUR do 1.320,00 EUR kaznit će se za prekršaj pravna osoba, ako postupi suprotno odredbama članaka: 7., 8., 9., 10., 11., 14., 15., 22., 25., 32., 33., 34., 35., 36., 37., 38., 39., 41., 42., 43., 44., 45., 46., 47., 48., 49., 51., 55., 58. ove Odluke

(2) Novčanom kaznom od 150,00 EUR do 260,00 EUR kaznit će se prekršaj odgovorna osoba u pravnoj osobi koja počini prekršaj iz stavka 1. ovog članka.

(3) Novčanom kaznom od 1.320,00 EUR kaznit će se za prekršaj pravna osoba ako:

– komunalnom redaru ne omogući obavljanje nadzora ili mu na bilo koji drugi način onemogući pregled ili ne osigura uvjete za neometan rad (članak 62.st.4.)

– ne izvrši izvršno rješenje komunalnog redara (članak 63.st.1)

(4) Za prekršaj iz stavka 3. ovoga članka kaznit će se i odgovorna osoba u pravnoj osobi novčanom kaznom od 260,00 EUR.

Članak 65.

(1) Novčanom kaznom od 1.000,00 do 5.000,00 kuna kaznit će se za prekršaj fizička osoba obrtnik i osoba koja obavlja drugu samostalnu djelatnost, ako postupi suprotno odredbama članaka: 7., 8., 9., 10., 11., 14., 15., 22., 25., 32., 33., 34., 35., 36., 37., 38., 39., 41., 42., 43., 44., 45., 46., 47., 48., 49., 51., 55., 58. ove Odluke

(2) Novčanom kaznom od 5.000,00  kuna kaznit će se za prekršaj fizička osoba obrtnik ako:

– komunalnom redaru ne omogući obavljanje nadzora ili mu na bilo koji drugi način onemogući pregled ili ne osigura uvjete za neometan rad (članak 62.st.4.)

– ne izvrši izvršno rješenje komunalnog redara. (članak 63.st.1)
(1) Novčanom kaznom od 350,00 EUR do 660,00 EUR kuna kaznit će se za prekršaj fizička osoba obrtnik i osoba koja obavlja drugu samostalnu djelatnost, ako postupi suprotno odredbama članaka: 7., 8., 9., 10., 11., 14., 15., 22., 25., 32., 33., 34., 35., 36., 37., 38., 39., 41., 42., 43., 44., 45., 46., 47., 48., 49., 51., 55., 58. ove Odluke

(2) Novčanom kaznom od 660 EUR kaznit će se za prekršaj fizička osoba obrtnik ako:

– komunalnom redaru ne omogući obavljanje nadzora ili mu na bilo koji drugi način onemogući pregled ili ne osigura uvjete za neometan rad (članak 62.st.4.)

– ne izvrši izvršno rješenje komunalnog redara. (članak 63.st.1)

Članak 66.

(1) Novčanom kaznom od 500,00 do 2.000,00 kuna kaznit će se za prekršaj ostale fizičke osobe ako postupe suprotno odredbama članaka 7., 8., 9., 10., 11., 14., 15., 22., 25., 32., 33., 34., 35., 36., 37., 38., 39., 41., 42., 43., 44., 45., 46., 47., 48., 49., 51., 55., 58. 

(2) Novčanom kaznom od 2.000,00 kuna kaznit će se za prekršaj fizička osoba ako:

– komunalnom redaru ne omogući obavljanje nadzora ili mu na bilo koji drugi način onemogući pregled ili ne osigura uvjete za neometan rad (članak 62.st.4.)

– ne izvrši izvršno rješenje komunalnog redara (članak 63.st.1)

(1) Novčanom kaznom od 150,00 EUR do 260,00 EUR kaznit će se za prekršaj ostale fizičke osobe ako postupe suprotno odredbama članaka 7., 8., 9., 10., 11., 14., 15., 22., 25., 32., 33., 34., 35., 36., 37., 38., 39., 41., 42., 43., 44., 45., 46., 47., 48., 49., 51., 55., 58. 

(2) Novčanom kaznom od 260,00 EUR kaznit će se za prekršaj fizička osoba ako:

– komunalnom redaru ne omogući obavljanje nadzora ili mu na bilo koji drugi način onemogući pregled ili ne osigura uvjete za neometan rad (članak 62.st.4.)

– ne izvrši izvršno rješenje komunalnog redara (članak 63.st.1)

Članak 67.

Komunalni redar na mjestu počinjenja prekršaja može naplatiti novčanu kaznu sukladno odredbama Prekršajnog zakona.

Članak 68.

Novčanim kaznama iz članka 66. ove Odluke kaznit će se roditelji maloljetne osobe, odnosno drugi tko je nadzire ako počini prekršaj iz spomenutih članka ove Odluke, sukladno zakonu.

X. PRIJELAZNE I ZAVRŠNE ODREDBE

Članak 69.

Danom stupanja na snagu ove Odluke prestaje važiti Odluka o komunalnom redu (»Službene novine Primorsko-goranske županije« broj 18/19, 28/19, 31/19, 36/19-ispravak i 16/20).“

Članak 70.

Ova Odluka stupa na snagu osmog dana od objave u »Službenim novinama Primorsko-goranske županije«.

